Dolomittene
Store norske leksikon,Geografi,Verdens geografi,Europa,Italias geografi
Dolomittene, fjellmassiver i Italia, det østlige avsnitt av Alpene i Sør-Tirol (Alto Adige). Omfatter massivene mellom Adige i vest og øvre Piave i øst og mellom Pustertal i nord og Val Sugana i sør. Massivet er cirka 150 km langt og 80 km bredt. Høyeste fjell er Marmolada (3343 meter over havet).
Dolomittene består vesentlig av dolomittstein på et småkupert underlag av permisk porfyr. Berggrunnen er ved erosjon og denudasjon blitt gravd ut i ville, bisarre fjellmassiver med bratte vegger og spisse tinder.Området er gjennomskåret av dype daler som er viktige samferdsels- og turistveier, som Fossa-dalen sørover til Adige og Ampezzo-dalen mot sørvest til Piave. Dalene er kjent for sine ypperlige fjellbeiter. Det er betydelig turisme i området, blant annet til Cortina d'Ampezzo og Madonna di Campiglio. Les mer i Store norske leksikon Italia